Donut Lab

**Donut Lab** on suomalaistaustainen teknologiayhtiö, joka kehittää sähköajoneuvojen teknologia-alustoja, sähkömoottoreita ja akkuteknologiaa. Yritys on sähkömoottoripyöräyritys Verge Motorcyclesin vuonna 2024 perustama.

## Historia

Donut Lab perustettiin elokuussa 2024 Verge Motorcyclesin spin-off-yhtiönä. Yhtiön perusti Marko Lehtimäki, joka toimi aikaisemmin Verge Motorcyclesin teknologiajohtajana.

Vuonna 2024 yhtiö keräsi kertomansa mukaan 15 miljoonan euron rahoituksen yhdessä emoyhtiö Verge Motorcyclesin kanssa. Alkuvuodesta 2025 F-Securen perustaja ja Nokian entinen hallituksen puheenjohtaja Risto Siilasmaa nimettiin yhtiön hallitukseen. Hänen lisäkseen yritykseen on sijoittanut bisnesenkeli Taneli Tikka. Heinäkuussa 2025 yhtiö keräsi 25 miljoonan euron siemenrahoituksen.

## Teknologia

### Donitsimoottori

Donut Labin kehittämä sähkömoottori integroituu suoraan ajoneuvon renkaaseen, mikä poistaa perinteisen voimansiirron tarpeen kokonaan. Moottori on saanut nimensä donitsimaisesta muodostaan, jossa rengas kulkee moottorin keskellä olevan aukon läpi.

Yritys esitteli vuoden 2026 CES-messuilla Las Vegasissa viiden mallin sähkömoottoriperheensä. Suurin 21-tuumainen moottori painaa 40 kilogrammaa ja tuottaa 630 kilowattia tehoa sekä 4&nbsp;300 newtonmetriä vääntöä. Kaksipyöräisille ajoneuvoille suunniteltu 17-tuumainen moottori tuottaa 150 kilowattia tehoa ja 1&nbsp;200 newtonmetriä vääntöä 21 kilogramman painolla.

### DonutOS

Donut Labin tavoitteena on yhdistää ajoneuvojen suunnittelu, simulointi ja ohjelmistokehitys yhdeksi kokonaisuudeksi DonutOS-alustan avulla. Yritys esitteli DonutOS-ohjelmistoalustan Slush-tapahtumassa marraskuussa 2025.

### Akkuteknologia

Donut Lab esitteli CES 2026 -messuilla kiinteän olomuodon akkuteknologian, jota yhtiö kuvasi maailman ensimmäiseksi tuotantoajoneuvoihin saatavilla olevaksi 100-prosenttiseksi kiinteän olomuodon akuksi. Yhtiön mukaan akku saavuttaa 400 Wh/kg energiatiheyden, kestää 100&nbsp;000 lataussykliä ja latautuu täyteen viidessä minuutissa.

## Kritiikki

### Akkuteknologian kyseenalaistaminen

Donut Labin akkuväitteet ovat herättäneet laajaa kritiikkiä akkuteollisuudessa ja asiantuntijoiden keskuudessa.

Maailman suurimman akkuvalmistajan CATLin kansainvälisen toiminnan johtaja Ulderico Ulissi kritisoi julkistusta LinkedInissä ja kutsui väitteitä "ilmiselviksi valheiksi".

Kiinalaisen akkuvalmistaja Svolt Energyn hallituksen puheenjohtaja ja toimitusjohtaja Yang Hongxin tyrmäsi väitteet: "Kyseistä akkua ei ole olemassa maailmassa. Tekniset parametrit ovat keskenään ristiriitaisia. Kuka tahansa perustiedot omaava teknikko tunnistaisi sen huijaukseksi."

Seinäjoen ammattikorkeakoulun akkulaboratoriota johtava Juho Heiska piti yhtiön lupauksia epärealistisina. Heiska epäili 100&nbsp;000 lataussyklin väitettä ja huomautti, että CES-messuilla esitetyssä demonstraatiossa käytetyt kaapelit vaikuttivat alimitoitetuilta väitetylle virran voimakkuudelle. Hän ihmetteli myös, miten yhdeksän hengen tiimi olisi ohittanut miljardeja euroja ja vuosikymmeniä tutkimukseen käyttäneet suuryritykset.

Aalto-yliopiston akkukemian ja -materiaalien professori Tanja Kallio totesi väitteiden "rikkovan kaikkia niitä fysiikan ja kemian periaatteita, joita itse tunnen". Kallio piti erityisen epäuskottavana korkean energiatiheyden ja nopean latauksen yhdistelmää, sillä tyypillisesti valmistajien on valittava näiden ominaisuuksien välillä. Hän kuvaili alle viiden minuutin latausaikaa mahdottomaksi kiinteän olomuodon akuille ja 100&nbsp;000 lataussykliä "täysin mullistavaksi ajatukseksi" litiumakkukemialla. Kallio piti myös uskomattomana väitettä, että akku säilyttäisi kapasiteettinsa 30 asteen pakkasessa ja yli 100 asteen lämpötilassa, ja katsoi väitteen sotivan fysiikan lakeja vastaan etenkin kiinteän olomuodon akuissa.

### Todisteiden puute

Kriitikot ovat huomauttaneet, että yhtiö ei ole esittänyt riippumatonta testausta väitteidensä tueksi. CES-messuilla yhtiö esitteli tyhjän akkukotelon, ei toimivaa prototyyppiä. Suuret akkuvalmistajat kuten Toyota, Samsung SDI, CATL ja BYD tähtäävät kiinteän olomuodon akkujen pienimittaiseen tuotantoon vasta vuoden 2027 tienoilla miljardiluokan investoinneista huolimatta.

Yhtiön väitetyn tuotantolaitoksen sijainti on herättänyt kysymyksiä. *[[Tekniikan Maailma]]* kysyi yhtiöltä tehtaan sijaintia, mutta Donut Lab kieltäytyi kommentoimasta.

Lappeenrannan–Lahden teknillisen yliopiston sähkötekniikan professori Pertti Kauranen huomautti, että akkualalla on tyypillistä julkaista pari vuotta vanhoja testituloksia. Donut Lab toimii päinvastoin: se on kertonut kehitysaskeleistaan ennen kuin ulkopuoliset tahot ovat niitä todistaneet. Kauranen neuvoi sijoittajia vaatimaan luotettavan tahon tekemiä mittauspöytäkirjoja.

Yhtiö julkaisi 20. helmikuuta 2026 videon, jossa Lehtimäki puhui yhdeksän minuuttia akun mullistavuudesta mutta ei esittänyt todisteita väitteistään. Videon yhteydessä yhtiö julkaisi verkkosivuilleen laskurin ja lupasi VTT:n tekemät riippumattomat mittaustulokset neljän päivän kuluttua. VTT vahvisti, että Donut Lab on tilannut siltä mittaukset. Ennen videon julkistusta yhtiön verkkosivuille oli vahingossa päätynyt keskeneräinen sivu, jossa VTT:n testitulokset oli korvattu *[[lorem ipsum]]* -täytetekstillä.

Lehtimäki perusteli tiedotuslinjaa halulla hallita yhtiön omaa tarinaa ja syytti mediaa "niin kutsuttujen asiantuntijoiden" haastatteluista. "Ei, tämä ei ole huijaus. Ja kyllä, tämä mullistaa alan", Lehtimäki sanoi videolla.

### Sijoittajakritiikki
Sijoittaja ja kolumnisti Aki Pyysing sijoitti Donut Labin ryhmään "suorat kusetukset" Sijoitustiedon kolumnissaan tammikuussa 2026 ja kutsui Lehtimäkeä "käärmeöljykauppiaaksi". Pyysing kyseenalaisti yhtiön hallituksen jäsenten, kuten Risto Siilasmaan ja sijoittaja Taneli Tikan, todistusarvon ja ennusti, ettei Siilasmaa istuisi hallituksessa enää vuoden päästä. Hän kertoi kuulleensa kolmelta toisistaan riippumattomalta taholta, että Donut Labin osakkeita oli tarjolla myyntiin, ja ihmetteli miksi näin olisi, jos miljardien tuotot olisivat odotettavissa. Pyysing ilmoitti, ettei sijoittaisi omia tai muidenkaan rahoja Donut Labiin.

Donut Lab on hakenut rahoitusta yksittäisiltä suomalaisilta sijoittajilta lupaamalla ilmeisesti moninkertaisia tuottoja muutamassa kuukaudessa. *[[Helsingin Sanomat|Helsingin Sanomien]]* mukaan ratkaisu on erikoislaatuinen: todellisen läpimurtoakkuteknologian tapauksessa rahoittajia virtaisi suuryrityksistä ja sijoitusyhtiöistä eikä yksityissijoittajien houkuttelu olisi järkevää.

*Helsingin Sanomien* helmikuussa 2026 saamien sijoittajille suunnattujen markkinointimateriaalien mukaan yhtiö ennustaa liikevaihdokseen 743 miljoonaa euroa vuodelle 2027, noin 1,8 miljardia euroa vuodelle 2028 ja 6,7 miljardia euroa vuodelle 2030. Materiaalissa osakkeita tarjotaan hinnalla, joka vastaa 1,25 miljardin euron yhtiöarvostusta. Aiemmalla kierroksella arvostus oli 250 miljoonaa euroa. Yhtiö ennustaa myyvänsä vuonna 2030 yli 200&nbsp;000 moottoria ja 78&nbsp;750 megawattituntia akkuja, mikä vastaisi noin miljoonan sähköauton akkukapasiteettia. Tuotantolinjojen määrän ennustetaan kasvavan yhdestä sataan vuoteen 2030 mennessä. HS:n mukaan useat Suomen johtavat pääomasijoittajat pitävät lehden mukaan yhtiötä sijoituskelvottomana, sillä avoimia kysymyksiä on liikaa: sijoittajille ei ole kerrottu, kuka omistaa teknologian oikeudet, kuka sen on kehittänyt tai missä akut valmistetaan.

## Yhteistyökumppanit

Yritys toimii yhdessä aurinkoenergian tekniikkaa kehittävän Nordic Nanon kanssa.

## Avainhenkilöt ja tausta

### Marko Lehtimäki

Toimitusjohtaja Marko Lehtimäki on seinäjokisesta yrittäjäperheestä ja perusti yhdessä veljensä Tuomo Lehtimäen ja Ville Piipon kanssa Verge Motorcyclesin vuonna 2018. Marko Lehtimäki toimi Verge Motorcyclesin teknologiajohtajana ennen Donut Labin perustamista.

#### Aikaisempi yritystoiminta

Lehtimäki perusti AppGyver-sovelluskehitysalustan yhdessä Henri Vähäkainun kanssa. AppGyver myytiin SAP:lle vuonna 2021.

Toukokuussa 2025 Lehtimäki esitteli Asilab-yhtiön kautta Asinoid-tekoälyteknologian, jota hän kuvaili "ensimmäiseksi aidoksi tekoälyksi" ja väitti sen oppivan ja kehittyvän ihmisaivojen tavoin. Asilabin yritysesittelyssä väitettiin, että yhtiön patenttiasiamies piti patentoimaansa teknologiaa "arvokkaampana kuin kaikkea maailman kultaa". Kuten Donut Labin tapauksessa, myöskään Asilabin tekoälystä ei ole esitetty julkisuudessa todisteita. Skeptikot ovat huomauttaneet, että Lehtimäen peräkkäiset sensaatiomaiset väitteet eri teknologia-aloilla herättävät kysymyksiä hänen luotettavuudestaan.

### Verge Motorcycles

Emoyhtiö Verge Motorcycles perustettiin vuonna 2018 Seinäjoella. Yhtiön ydinsijoittajiin kuuluvat perustaja Tuomo Lehtimäki, Marko Lehtimäki, Ville Piippo, Henri Vähäkainu (Pikku-G) sekä vaasalaiset sijoittajat Martti Ehrnrooth ja Ismo Aukee. Myöhemmin sijoittajiksi ovat liittyneet muun muassa Formula 1 -legenda Mika Häkkinen ja stunt-moottoripyöräilijä Arttu Stenberg.

## Lähteet

## Aiheesta muualla
*donutlab.com